Būtisks valsts un attiecīgās administratīvās teritorijas iedzīvotāju interešu aizskāruma vērtējums azartspēļu organizēšanas atļaujas atcelšanas pamatojumā
1. Vispārīgus apsvērumus par azartspēļu nelabvēlīgo ietekmi un to negatīvo vērtējumu sabiedrībā ir izdarījis likumdevējs, tāpēc iedzīvotāju negatīvā attieksme pret azartspēlēm kopumā nav pamats, lai ierobežotu azartspēļu organizēšanu atbilstoši Azartspēļu un izložu likuma 42.panta sestajai daļai. 
2. Paaugstināta sabiedriskās kārtības apdraudējuma iespēja konkrētā vietā var radīt azartspēļu organizēšanas un sabiedriskās kārtības interešu sadursmi. Tomēr tādā gadījumā lēmumam, ar kuru tiek ierobežota azartspēļu organizēšana, šī interešu sadursme būtu pietiekami precīzi jāatklāj tieši saistībā ar konkrētajai vietai raksturīgajām īpatnībām.
3. Ja azartspēļu organizēšana kā komercdarbība konkrētajā teritorijā kopumā ir pieļaujama atbilstoši teritorijas plānošanas dokumentiem un pašvaldības saistošajiem noteikumiem, azartspēļu organizēšanu ierobežojošā lēmuma pamatojumam ir jāietver tādus apsvērumus, kuru dēļ konkrētā vieta ir atšķirīga no citām vietām pilsētvidē. Pamatojums, ar kādu varētu ierobežot azartspēļu organizēšanu jebkur konkrētajā teritorijā, neatbilst Azartspēļu un izložu likuma 42.panta sestās daļas mērķim. 

Senāts šādā sastāvā: senatore referente Laura Konošonoka, senatori Jānis Pleps un Rudīte Vīduša

rakstveida procesā izskatīja administratīvo lietu, kas ierosināta, pamatojoties uz SIA „ALFOR” pieteikumu par Ādažu novada pašvaldības domes 2022.gada 23.februāra lēmuma Nr. 85 atcelšanu, sakarā ar Ādažu novada pašvaldības domes kasācijas sūdzību par Administratīvās apgabaltiesas 2024.gada 3.aprīļa spriedumu.

Aprakstošā daļa

[1] Pieteicējai – SIA „ALFOR” – 2007.gada 28.augustā tika izsniegta atļauja organizēt azartspēles [Adrese A].
Ādažu novada pašvaldības dome 2022.gada 23.februārī pieņēma lēmumu Nr. 85 „Par Ādažu novada domes 2007.gada 28.augusta lēmuma (Nr. 9, 5.5.§), ar kuru izsniegta atļauja organizēt azartspēles [Adrese A], atcelšanu” (turpmāk – pārsūdzētais lēmums). Ar šo lēmumu, pamatojoties uz Azartspēļu un izložu likuma 42.panta sesto daļu, pieteicējai iepriekš izsniegtā atļauja azartspēļu organizēšanai tika atcelta, jo dome atzina, ka azartspēļu organizēšana konkrētajā vietā rada būtisku iedzīvotāju interešu aizskārumu.
Pieteicēja šim lēmumam nepiekrita un vērsās tiesā.

[2] Administratīvā apgabaltiesa ar 2024.gada 3.aprīļa spriedumu pieteikumu apmierināja. Spriedums pamatots ar turpmāk minētajiem argumentiem.
[2.1] Lietā ir strīds, vai dome tiesiski atcēla pieteicējai izsniegto atļauju azartspēļu organizēšanai, pamatojoties uz Administratīvā procesa likuma 85.panta otrās daļas 4.punktu un Azartspēļu un izložu likuma 42.panta sesto daļu.
[2.2] Azartspēļu un izložu likuma normas aizsargā ne vien sabiedrības intereses, bet arī komersantu tiesības, kas veic attiecīgā rakstura licencētu komercdarbību. Azartspēļu un izložu likuma mērķis nav pilnībā izskaust azartspēles, bet gan saskaņot komersanta un sabiedrības intereses. Tāpēc pārsūdzētā lēmuma pamatojumā ir jāiekļauj sabiedrības interešu būtiska aizskāruma objektīva iespējamība, kurai ir jābūt konkrētās vietas apstākļos pietiekami precīzi pamatotai, nevis vispārīgai. 
[2.3] Arguments, ka Ādaži ir ieguvuši pilsētas statusu un tas ļauj pašvaldībai rūpīgāk izvērtēt prasības un nosacījumus konkrētās teritorijas publiskajai ārtelpai, ir vispārīgs un nesniedz objektīvu konkrētās vietas apstākļu novērtējumu. Arī Ministru kabineta 2021.gada 14.jūlija rīkojums Nr. 509 „Par Azartspēļu un izložu politikas pamatnostādnēm 2021.–2027. gadam” un tajā norādītais nav uzskatāms par šādu pamatojumu.
[2.4] Atsaucoties uz pētījumu „Priekšnosacījumi azartspēļu un izložu organizēšanas vietu noteikšanai Ādažu novadā” (turpmāk – Pētījums) par azartspēļu nozares nepieciešamību un darbības iespējamību Ādažu novadā, pārsūdzētajā lēmumā norādīts uz azartspēļu kaitīgo ietekmi, ietverti fakti par sabiedriskās kārtības traucējumiem spēļu zālē un sniegti iedzīvotāju aptaujas rezultāti par azartspēļu organizēšanu Ādažu pašvaldībā. Attiecībā uz sabiedriskās kārtības traucējumiem pārsūdzētajā lēmumā norādīts, ka laikā no 2016.gada 8.novembra līdz 2021.gada 8.novembrim Ādažu pašvaldības policijā reģistrēti 34 gadījumi saistībā ar izsaukumiem spēļu zālē un lielākoties apmeklētāji bijuši alkohola reibumā. Neapšaubāmi konstatētie sabiedriskās kārtības traucējumi ir būtiski un sabiedrības drošību ietekmējoši, tomēr pārkāpumi ir izdarīti piecu gadu laikā (vidēji septiņi pārkāpumi gadā). Turklāt Pētījumā nav iekļauta salīdzinoša analīze par līdzīgu pārkāpumu skaitu un veidu visā Ādažu novadā, lai varētu pārliecināties, ka tieši spēļu zāle ir ievērojamākais sabiedriskās kārtības traucējumu un noziedzīgo nodarījumu avots. Apstāklis, ka ir reģistrēts viens incidents ar nepilngadīgu personu, neliecina par sistemātisku nepilngadīgo iesaistīšanos azartspēlēs. Savukārt atbilstoši Senāta judikatūras atziņām iedzīvotāju aptauja ar mērķi noskaidrot novada iedzīvotāju viedokli par azartspēļu ierobežojumu pašvaldībā nav uzskatāms par pamatu atļaujas atcelšanai.
[2.5] Izvērtējot pārsūdzētā lēmuma pamatojumu, nav konstatējams, ka spēļu zāle tās atrašanās vietā varētu provocēt personu interesi par azartspēlēm un radīt kaitīgu ietekmi un pretrunas starp azartspēļu un kultūras, izglītības vai reliģisko organizāciju piedāvātajām vērtībām. Ādažu pilsēta lielā mērā ir izvietojusies līdztekus autoceļam. Autoceļa tiešā tuvumā (pilsētas pusē) ir automazgātavas, degvielas uzpildes stacijas, lielveikali. No dzīvojamo ēku teritorijas šo autoceļam piegulošo teritoriju atdala iela – Rīgas gatve. Daudzdzīvokļu dzīvojamo ēku un bērnu spēļu laukumu spēļu zāles tiešā tuvumā (100 metru attālumā) nav. Spēļu zāles tiešā tuvumā arī nav izveidota gājēju pāreja, kas šķērsotu Rīgas gatvi. Lai gan atbilstoši domes norādītajam Rīgas gatve ir viena no noslogotākajām ielām Ādažu centrā un tajā ir liela gājēju un autosatiksmes intensitāte, konstatējams, ka spēļu zāles tiešā tuvumā nav sabiedrībai nozīmīgu objektu un pati zāle atrodas salīdzinoši nomaļus no cilvēku bieži apmeklētām vietām. Arī dome norādīja, ka tuvākā sabiedriskā transporta pieturvieta atrodas ne tuvāk par 400 metriem no spēļu zāles, Benu aptieka – 500 metriem, zvērināta notāra birojs – 600 metriem, VAS „Latvijas Pasts” pasta nodaļa un E.Gulbja laboratorija – apmēram 750 metriem, Ādažu medicīnas centrs – apmēram 850 metriem. 400 līdz 500 metru attālums ir pietiekami liels, lai atzītu, ka personas spēļu zāli apmeklē apzināti, nevis nokļūst tajā neviļus, meklējot vai apmeklējot citu objektu. Lai gan dome uzskata, ka izglītības iestāžu atrašanās aptuveni 500 metru attālumā ir salīdzinoši netālu, izmantojot Google Maps datus, ir secināms, ka kājāmgājējam un automašīnai saistībā ar ielu izvietojumu Ādažos ir faktiski jāpārvar apmēram 900 metru. Līdz ar to nav iespējams, ka persona no kādas Ādažu izglītības iestādes varētu spēļu zālē nokļūt nejauši. Arī ielu tīkls Ādažos nodrošina alternatīvu pārvietošanos uz pilsētā svarīgiem objektiem, nepārvietojoties tieši garām spēļu zālei.
[2.6] Ņemot vērā to, ka pārsūdzētajā lēmumā nav iekļauts objektīvs un individualizēts novērtējums, lai konstatētu, ka spēļu zāles atrašanās konkrētajā teritorijā skar būtiskas sabiedrības intereses, atzīstams, ka pārsūdzētais lēmums nav pietiekami pamatots. 

[3] Dome iesniedza kasācijas sūdzību par apgabaltiesas spriedumu. Kasācijas sūdzība pamatota ar turpmāk norādītajiem apsvērumiem. 
[3.1] Tiesa atzinusi, ka pārsūdzētajā lēmumā aplūkotie apstākļi esot pārāk vispārīgi un iztrūkstot individualizēta novērtējuma. Šāds secinājums ir pretējs pirmās instances tiesas secinājumiem šajā lietā (pirmās instances tiesa noraidīja pieteikumu), un no apgabaltiesas sprieduma neizriet, kāpēc tas tā ir. Turklāt nav saprotams, kādai būtu jābūt Azartspēļu un izložu likuma 42.panta sestās daļas kārtībā pieņemta lēmuma argumentācijai, lai to varētu atzīt par pietiekami pamatotu. Neviens normatīvais akts nenosaka minētās Azartspēļu un izložu likuma normas kārtībā pieņemta lēmuma saturiskās vadlīnijas vai lēmuma pieņemšanas izvērtējuma kritērijus. Tiesas secinājumi ir pretrunīgi: vispirms tiesa norāda, ka dome ir veikusi konkrētās vietas individuālo izvērtējumu, bet tālāk secina, ka pārsūdzētajā lēmumā nav iekļauts objektīvs un individualizēts izvērtējums.
[3.2] Dome, lemjot par atļaujas atcelšanu Azartspēļu un izložu likuma 42.panta sestās daļas kārtībā, piepildīja nenoteikto tiesību jēdzienu ar saturu un motivēja lēmumu ar konkrētās vietas apstākļos precīzi pamatotiem faktiem. Pašvaldības pienākums ir pēc iespējas novērst azartspēļu iespējamo negatīvo ietekmi. Arī no Eiropas Savienības Tiesas prakses izriet, ka ar spēlēm un derībām saistītās kaitīgās sekas var būt pietiekams pamats valsts iestāžu rīcības brīvībai, lai noteiktu patērētāju tiesību aizsardzības un sabiedriskās kārtības prasības.
[3.3] Tiesas secinājumi, ka pārsūdzētais lēmums neietver analīzi par līdzīgu sabiedriskās kārtības pārkāpumu skaitu visā Ādažu novadā, ir pretrunā judikatūras atziņām par Azartspēļu un izložu likuma 42.panta sestās daļas piemērošanu. Pašvaldībai nav jāpierāda, ka azartspēļu organizēšanas vieta ir nevēlami ietekmējusi personu uztveri, apziņu vai rīcību. Turklāt šādu analīzi par visu Ādažu novadu nebija nepieciešams veikt, jo konkrētā spēļu zāle ir vienīgā Ādažu pilsētā. Tāpat tiesa ir apšaubījusi pašvaldības kompetentās struktūrvienības sagatavotā Pētījuma saturu. Konstatētais gadījums par nepilngadīgas personas iesaisti azartspēlēs visdrīzāk nav vienīgais, turklāt arī viens gadījums apliecina sabiedrības interešu būtiska aizskāruma objektīvu iespējamību. Līdz ar to tiesa kļūdaini secinājusi, ka neesot pamata uzskatīt, ka persona no kādas Ādažu izglītības iestādes spēļu zālē varētu nokļūt nejauši.
[3.4] Iedzīvotāju viedoklis par azartspēļu organizēšanas pieļaujamību Ādažu novadā ir būtisks. Ievērojot labas pārvaldības principu, sabiedrības uzklausīšana pirms lēmumu pieņemšanas ir pašvaldības pienākums. Tiesa nav vērtējusi iedzīvotāju uzklausīšanas pienākuma lomu pašvaldības darbā. Lai gan saistībā ar minētā apstākļa nozīmi azartspēļu organizēšanas ierobežojumu noteikšanā ir izveidojusies judikatūra, jāņem vērā, ka tiesību sistēma un aizsargājamās vērtības laika gaitā transformējas.
[3.5] Tiesa kļūdaini secinājusi, ka spēļu zāles tiešā tuvumā nav izvietota gājēju pāreja. Spēļu zāles tuvumā ir divas gājēju pārejas (apmēram 90 un 110 metru attālumā), kas šķērso Rīgas gatvi. Tāpat tiesa kļūdaini secinājusi, ka spēļu zāle atrodas salīdzinoši nomaļus no cilvēku bieži apmeklētām vietām. Spēļu zāle atrodas apmēram 150 metru attālumā no dzīvojamās mājas (privātmājas) un 400 metru attālumā no daudzdzīvokļu mājām.

[4] Pieteicēja paskaidrojumos par kasācijas sūdzību norāda, ka tā ir nepamatota.

Motīvu daļa

[5] Senātam šajā lietā jāsniedz atbilde, vai apgabaltiesas atzītais, ka pārsūdzētā lēmuma pamatojums ir nepietiekams, ir balstīts pareizos secinājumos par to, kas (kādi principi) pašvaldībai jāņem vērā, konkretizējot Azartspēļu un izložu likuma 42.panta sestajā daļā ietverto jēdzienu „būtisks valsts un attiecīgās administratīvās teritorijas iedzīvotāju interešu aizskārums”.

[6] Atbilstoši Azartspēļu un izložu likuma 42.panta sestajai daļai, ja azartspēļu organizēšana konkrētajā vietā rada būtisku valsts un attiecīgās administratīvās teritorijas iedzīvotāju interešu aizskārumu, pašvaldība ar motivētu lēmumu ir tiesīga atcelt izsniegto atļauju atvērt kazino, spēļu zāli, bingo zāli, totalizatoru vai derību likmju pieņemšanas vietu un organizēt attiecīgās azartspēles konkrētajās telpās.
Šajā likuma normā nostiprinātās pašvaldības tiesības ir daļa no likumdevēja izveidotā mehānisma, kā pašvaldībai iespējams īstenot azartspēļu politiku savā administratīvajā teritorijā. Šīs tiesības uzlūkojamas kontekstā ar Azartspēļu un izložu likuma 2.panta pirmajā daļā nostiprināto likuma mērķi – nodrošināt gan sabiedrības interešu, gan spēlētāju aizsardzību. Jāņem vērā, ka azartspēļu organizēšana kopumā ir brīvas konkurences apstākļos pastāvošs legāls komercdarbības veids. Vienlaikus likumdevējs, nosakot šajā likumā azartspēļu organizēšanai virkni ierobežojumu, ir vēlējies rast līdzsvaru starp azartspēļu organizēšanu kā komercdarbību un sabiedrības interesēm, tostarp nodrošināt personu tiesību aizsardzību, novēršot iespējamo azartspēļu atkarības rašanos, kā arī mazinot sabiedrības veselības un sociālos riskus (Senāta 2026.gada 26.maija sprieduma lietā Nr. SKA-48/2026, ECLI:LV:AT:2026:0526.A420250122.11.S, 8.punkts un tajā norādītā judikatūra).
Šī mērķa sasniegšanai likumdevējs Azartspēļu un izložu likuma 41.panta otrajā daļā jau ir noteicis vietas un teritorijas, kurās azartspēles organizēt nav atļauts. Tā, piemēram, azartspēles nevar organizēt valsts iestādēs, baznīcās, ārstniecības un izglītības iestāžu ēkās, teritorijās, kurām noteiktā kārtībā piešķirts tirgus statuss. Attiecībā uz šiem gadījumiem likumdevējs pats jau ir izdarījis apsvērumus azartspēļu organizēšanas ierobežojuma attaisnojumam. Vienlaikus likumdevējs ir pilnvarojis pašvaldību ierobežot azartspēļu organizēšanu arī citos veidos – atbilstoši likuma 42.panta desmitajai daļai pašvaldības saistošajos noteikumos nosakot vietas un teritorijas, kurās azartspēles organizēt nav atļauts, un atbilstoši minētā panta trešajai un sestajai daļai lemjot par azartspēļu organizēšanas atļaujas izsniegšanu, atteikšanos to izsniegt vai tās atcelšanu (sal. Satversmes tiesas 2023.gada 20.aprīļa sprieduma lietā Nr. 2022-13-05 20.punkts, Senāta 2012.gada 25.jūnija sprieduma lietā Nr. SKA-185/2012, A42778909, 6.punkts). Tādējādi likumdevējs ir pieļāvis, ka attiecīgo pakalpojumu vietu skaits var tikt būtiski samazināts un izvietojums pārstrukturēts atbilstoši sabiedrības interesēm. Šādas kompetences piešķiršana tieši pašvaldībām balstās nepieciešamībā pārzināt un novērtēt attiecīgās administratīvās teritorijas un iespējamās azartspēļu rīkošanas vietas konkrētos apstākļus. Proti, tā kā vietējā pašvaldība objektīvi vislabāk pārzina attiecīgās administratīvās teritorijas apstākļus, tai ir iespējams novērtēt attiecīgās darbības riskus un lemt, kuros gadījumos šis komercdarbības veids ir atļaujams konkrētā vietā un kuros nav (sal. Senāta 2010.gada 14.oktobra sprieduma lietā Nr. SKA-404/2010, A42447407, 7.punkts un 2010.gada 17.jūnija sprieduma lietā Nr. SKA‑227/2010, A42546107, 8.punkts). 

[7] Dome kasācijas sūdzībā iebilst tiesas secinātajam, ka pārsūdzētā lēmuma pamatojums ir nepietiekams, proti, ka dome, atceļot pieteicējas azartspēļu organizēšanas atļauju, neesot sniegusi objektīvu un individualizētu izvērtējumu, kāpēc azartspēļu organizēšana konkrētajā vietā nav pieļaujama. Kasācijas sūdzībā izvērsti argumentēts, ka iebildums par Azartspēļu un izložu likuma 42.panta sestās daļas kārtībā pieņemta lēmuma pamatojuma nepietiekamību ir pārlieku nekonkrēts. Dome uzsver, ka neviens normatīvais akts nenosaka šāda lēmuma satura pieņemšanas vadlīnijas. No kasācijas sūdzības iebildumiem arī izriet domes uzskats: tā kā pārsūdzētajā lēmumā ir detalizēti analizēta azartspēļu organizēšanas vieta, pārsūdzētais lēmums ir pienācīgi motivēts.
Atbildot uz šiem iebildumiem, vispirms norādāms, ka Azartspēļu un izložu likuma 42.panta sestās daļas kārtībā pieņemta lēmuma pamatojuma pietiekamība nav atkarīga no tā, cik plaši vai šauri dome ir raksturojusi konkrēto apkārtni, bet gan no tā, vai šis pamatojums atklāj, kāpēc pastāv objektīva iespējamība, ka azartspēļu organizēšana konkrētajā vietā radīs būtisku valsts vai attiecīgās administratīvās teritorijas iedzīvotāju interešu aizskārumu. 
Azartspēļu un izložu likuma 42.panta sestajā daļā ietverts atklāts jeb nenoteikts tiesību (juridisks) jēdziens – „būtisks valsts vai attiecīgās administratīvās teritorijas iedzīvotāju interešu aizskārums”. Šis jēdziens pašvaldībai katrā konkrētajā gadījumā jāpiepilda ar saturu, izvērtējot visus lietas apstākļus, taisnīgi līdzsvarojot iesaistīto pušu intereses un pamatojot veikto izvērtējumu (sal. Senāta 2023.gada 31.oktobra sprieduma lietā Nr. SKA-121/2023, ECLI:LV:AT:2023:1031.A420220819.9.S, 14.punkts un tajā norādītā judikatūra).
No Azartspēļu un izložu likuma mērķa, kā arī tā mērķa, kura dēļ likumdevējs ir piešķīris attiecīgo kompetenci tieši pašvaldībai, iespējams atvasināt vairākus principus, kas jāņem vērā, veicot šo konkretizāciju un lemjot par azartspēļu organizēšanas atļaujas atcelšanu tad, ja azartspēļu organizēšana nav regulēta pašvaldības saistošajos noteikumos. Šie principi Senāta praksē skaidroti jau iepriekš un apkopojošā formā izklāstīti Senāta 2026.gada 17.jūnija spriedumā lietā Nr. SKA-67/2026, ECLI:LV:AT:2026:0617.A420251421.16.S.

[8] Pirmkārt, no Azartspēļu un izložu likuma 42.panta sestās daļas formulējuma izriet, ka pašvaldībai sabiedrības intereses jāvērtē, aplūkojot tieši konkrēto azartspēļu organizēšanas vietu. Pieņemot individuālo lēmumu, jāņem vērā likumdevēja iezīmētais leģitīmais mērķis ierobežojumu noteikšanai, kas tieši noteikts Azartspēļu un izložu likuma 2.panta pirmajā daļā un netieši izriet no tiem ierobežojumiem, kas skaidri noteikti likumā (likuma 41.panta otrā daļa). Pašvaldības uzdevums ir likumdevēja iezīmētos virzienus precizēt atbilstoši vietējiem apstākļiem, lēmumu pieņemšanā arvien ievērojot samērīguma principu (Senāta 2010.gada 18.jūnija sprieduma lietā Nr. SKA-289/2010, A42545506, 9.punkts). No likuma mērķa neizriet likumdevēja griba azartspēļu pakalpojumus vispār izskaust. Tādēļ, vērtējot sabiedrības interešu aizskāruma esību un būtiskumu, pašvaldībai jāraugās, lai pakalpojuma sniegšanas ierobežojumi nesniegtos tiktāl, ka pakalpojumu sniegšanas iespēja attiecīgajā administratīvajā teritorijā tiek izslēgta, pamatojot šādu lēmumu ar vispārīgu vērtību spriedumu. Vispārīgus apsvērumus par azartspēļu negatīvo ietekmi un to negatīvo vērtējumu sabiedrībā ir izdarījis likumdevējs, pieņemot attiecīgu regulējumu (Senāta 2010.gada 17.jūnija sprieduma lietā Nr. SKA-227/2010, A42546107, 9. un 10.punkts).
Otrkārt, ierobežojošā lēmuma apsvērumiem ir jābūt konkrētās vietas apstākļos pietiekami precīzi pamatotiem, nevis vispārīgiem, ar ko pašvaldība varētu liegt azartspēļu organizēšanu teju visā pilsētas teritorijā (Senāta 2010.gada 18.jūnija sprieduma lietā Nr. SKA-289/2010, A42545506, 10.punkts). Tāpēc ierobežojošā lēmuma pamatojumam jāsniedz atbilde uz jautājumu, kāpēc konkrētā vieta, kas raksturīga pilsētas videi ar noteiktu ēku un apdzīvotības blīvumu, ir atšķirīga no citām līdzīgām vietām pilsētā, kas rada būtisku sabiedrības apdraudējumu (Senāta 2012.gada 25.jūnija sprieduma lietā Nr. SKA-185/2012, A42778909, 10.punkts). 
Treškārt, likumdevējs nav noteicis pašvaldības pienākumu katrā gadījumā pierādīt, ka konkrētā azartspēļu vieta ir nevēlami ietekmējusi personu uztveri, apziņu vai rīcību attiecībā uz azartspēļu pakalpojumiem. Šādu faktu esības un cēloņsakarības pierādīšana būtu pārlieku apgrūtinoša (pat neiespējama), kas novestu pie tiesību normas nepiemērojamības. Tādēļ, ievērojot šīs normas mērķi, ir atzīstams, ka pašvaldībai ir jāpamato sabiedrības interešu būtiska aizskāruma objektīva iespējamība, bet nav jāpierāda konkrēti interešu aizskāruma gadījumi (Senāta 2026.gada 17.jūnija sprieduma lietā Nr. SKA-67/2026, ECLI:LV:AT:2026:0617.A420251421.16.S, 8.punkts).

[9] Senāta praksē atrodami vairāki piemēri situācijām, kurās konkrēto teritoriju raksturojošie apstākļi liecina par būtiska attiecīgās administratīvās teritorijas iedzīvotāju interešu aizskāruma esību. Piemēram, Senāts atzinis, ka par būtisku iedzīvotāju interešu aizskārumu liecina tādi apstākļi, kas norāda, ka palielinās risks, ka var pieaugt tādu azartspēļu zālē nokļuvušo personu skaits, kurām tur nemaz nav bijis nolūka doties (piemēram, Senāta 2010.gada 17.jūnija sprieduma lietā Nr. SKA-227/2010, A42546107, 10.punkts, 2010.gada 14.oktobra sprieduma lietā Nr. SKA-404/2010, A42447407, 9.punkts). Senāts arī norādījis, ka uz attiecīga aizskāruma esību var norādīt apstākļi, kuros varētu tikt provocēta tieši nepilngadīgo personu interese par azartspēlēm (Senāta 2010.gada 22.jūnija sprieduma lietā Nr. SKA-318/2010, A42452207, 14.punkts). Tāpat būtiska iedzīvotāju interešu aizskāruma esība var būt saskatāma situācija, kurā azartspēļu organizēšana konkrētajā vietā nav saderīga ar citu organizāciju piedāvātajām vērtībām (piemēram, Senāta 2019.gada 30.janvāra sprieduma lietā Nr. SKA-51/2019, ECLI:LV:AT:2019:0130.A420224514.2.S, 10.punkts un tajā norādītā judikatūra).

[10] Apkopojot minēto: Azartspēļu un izložu likuma 42.panta sestās daļas kārtībā pieņemta lēmuma par azartspēļu organizēšanas atļaujas atcelšanu pamatojumam ir jāatklāj, kāpēc konkrētā vieta ir uzskatāma par azartspēļu organizēšanai nepiemērotu, proti, kāpēc azartspēļu organizēšana konkrētajā vietā rada būtisku valsts vai attiecīgās administratīvās teritorijas iedzīvotāju interešu aizskārumu.
Līdz ar to apgabaltiesa pamatoti vērtēja, vai pārsūdzētais lēmums šādu pamatojumu ietver. Pretēji kasācijas sūdzības iebildumiem apgabaltiesa domei nav pārmetusi to, ka pārsūdzētajā lēmumā nebūtu vērtēta tieši konkrētā vieta. Tiesas argumentu būtība, norādot, ka pārsūdzētā lēmuma pamatojums ir nepietiekams, ir tāda, ka lēmumā ietvertais spēļu zāles vietas raksturojums neatklāj, kā azartspēļu darbība tieši konkrētajā vietā rada attiecīgo aizskārumu.

[11] Šajā sakarā apgabaltiesa pamatoti kritiski raudzījās uz domes argumentiem, ka Azartspēļu un izložu likuma 42.panta sestās daļas kārtībā pieņemtā lēmuma pamatojumu veido argumenti par pašvaldības iedzīvotāju negatīvo attieksmi pret azartspēlēm. 
Dome kasācijas sūdzībā paudusi virkni iebildumu minētajam, uzsverot arī pašvaldības vispārīgu pienākumu ņemt vērā iedzīvotāju viedokli. 
Senāts nenoliedz, ka pašvaldība kopumā darbojas ar mērķi nodrošināt tās administratīvās teritorijas iedzīvotāju interešu īstenošanu. Tāpēc pašvaldības iedzīvotāju viedokļa uzklausīšana ar pašvaldības attīstību saistīto lēmumu pieņemšanā ir viens no nozīmīgākajiem sabiedrības līdzdalības tiesību īstenošanas mehānismiem. Tomēr arī šo tiesību īstenošanai ir jānotiek, ievērojot tiesību normās tam paredzēto kārtību un formu. 
Likumdevējs Azartspēļu un izložu likuma normās ir piešķīris pašvaldībai tiesības īstenot azartspēļu politiku savā administratīvajā teritorijā. Tas ir darāms likumdevēja piešķirtā pilnvarojuma robežās un tādā mērā, ciktāl to tiesību normās jau nav noregulējis pats likumdevējs (sal. Senāta 2019.gada 30.janvāra sprieduma lietā Nr. SKA-51/2019, ECLI:LV:AT:2019:0130.A420224514.2.S, 7.punkts). Senāts neapšauba, ka sabiedrības attieksme pret azartspēļu organizēšanu ir vērtību jautājums. Nenoliedzami, azartspēļu atkarība var izraisīt nelabvēlīgas sekas gan pašai atkarīgajai personai, gan tās ģimenei un vietējai kopienai. Līdz ar to sabiedrībā valdošā negatīvā attieksme pret azartspēlēm ir racionāli saprotama un likumsakarīga. Tomēr vispārīgus apsvērumus par azartspēļu nelabvēlīgo ietekmi un to negatīvo vērtējumu sabiedrībā ir izdarījis likumdevējs. Kā jau minēts, Azartspēļu un izložu likums aizsargā ne vien attiecīgās pašvaldības administratīvās teritorijas iedzīvotāju intereses, bet arī komersantu tiesības, kuri veic attiecīga rakstura legālu komercdarbību. Likuma mērķis nav pilnībā izskaust azartspēles, bet gan samērīgi saskaņot komersanta un attiecīgās pašvaldības administratīvās teritorijas iedzīvotāju intereses. Tāpēc, kā Senāts to vairākkārt ir atzinis, sabiedrības negatīvā attieksme nepierāda iedzīvotāju interešu būtisku aizskārumu azartspēļu organizēšanai konkrētā vietā. Šāda kritērija izmantošana vienmēr novestu pie ierobežojuma piemērošanas, jo attiecībā uz azartspēļu rīkošanu kāda sabiedrības daļa vienmēr būs noraidoša (Senāta 2021.gada 25.februāra sprieduma lietā Nr. SKA-510/2021, ECLI:LV:AT:2021:0225.A420200019.9.S, 14.punkts, 2023.gada 23.maija sprieduma lietā Nr. SKA-111/2023, ECLI:LV:AT:2023:0523.A420308918.9.S, 10.punkts). 
Tādējādi apgabaltiesa pamatoti atzina, ka iedzīvotāju negatīvā attieksme pret azartspēlēm kopumā nav pamats, lai ierobežotu azartspēļu organizēšanu atbilstoši Azartspēļu un izložu likuma 42.panta sestajai daļai. Šie secinājumi atbilst Senāta judikatūrai, un Senāts nesaskata pamatu šīs atziņas pārskatīt. 

[12] Tāpat Senāta praksē jau iepriekš atzīts, ka azartspēļu organizēšanas pārkāpumi paši par sevi nevar būt Azartspēļu un izložu likuma 42.panta sestās daļas piemērošanas pamats. Minētā tiesību norma ir vērsta uz azartspēļu pakalpojumu piedāvājuma saskaņošanu ar būtiskām sabiedrības interesēm, bet ne uz iespējamu pārkāpumu kontroli to organizēšanā. Atbildību par normatīvo aktu pārkāpumiem šajā jomā regulē Azartspēļu un izložu likuma 11., 12. un 13.nodaļa (sal. Senāta 2010.gada 17.jūnija sprieduma lietā Nr. SKA-227/2010, A42546107, 11.punkts). 
Turklāt kasācijas sūdzībā norādītais, ka, visticamāk, ir arī citi gadījumi, kuros spēļu zālē iekļuvušas nepilngadīgas personas, ir pieņēmumi, kas paši par sevi nevar būt pamats personai izdotā labvēlīgā administratīvā akta atcelšanai. 
Arī domes argumenti par azartspēļu organizēšanas vietu kā sabiedriskās kārtības traucējuma avotu neatklāj, kāpēc azartspēļu organizēšana nav pieļaujama tieši konkrētajā vietā. Sabiedriskās kārtības pārkāpumi, kas citstarp saistīti ar alkohola lietošanu, var būt raksturīgi ne tikai spēļu zālei, bet arī citām izklaižu vietām (piemēram, bāriem vai naktsklubiem). Nenoliedzami, paaugstināta sabiedriskās kārtības apdraudējuma iespēja konkrētā vietā var radīt azartspēļu organizēšanas un sabiedriskās kārtības interešu sadursmi. Tomēr tādā gadījumā lēmumam, ar kuru tiek ierobežota azartspēļu organizēšana, šī interešu sadursme būtu pietiekami precīzi jāatklāj tieši saistībā ar konkrētajai vietai raksturīgajām īpatnībām.
Dome kasācijas sūdzībā iebilst apgabaltiesas norādītajam un uzskata, ka šāda pieeja neatbilst Azartspēļu un izložu likuma 42.panta sestās daļas kārtībā pieņemta lēmuma mērķim, kas ir raksturot konkrēto azartspēļu organizēšanas vietu. Tomēr Senāts piekrīt, ka pats par sevi konstatējums, ka piecu gadu laikā ir saņemti 34 izsaukumi, kas saistīti ar sabiedriskā miera traucēšanu konkrētajā adresē, nesniedz pilnvērtīgu priekšstatu par to, kāda ir šī apstākļa loma attiecīgās administratīvās teritorijas ikdienas norisē. Šādi pārkāpumi var būt raksturīgi arī citām izklaižu vietām vai noteiktiem rajoniem pašvaldības administratīvajā teritorijā. Līdz ar to apgabaltiesa kopumā pamatoti atzina: lai argumentus par sabiedriskās kārtības traucējumiem uzlūkotu kā pamatu atļaujas atcelšanai, arī šo argumentu sakarā ir jāsaprot, kāpēc tieši konkrētā vieta ir atzīstama par azartspēļu organizēšanai nepiemērotu.

[13] Apgabaltiesa atzina, ka pārsūdzētā lēmuma pamatojums, kas raksturo azartspēļu organizēšanas vietu, neatklāj, kāpēc azartspēļu organizēšana šajā vietā rada būtisku valsts un attiecīgās administratīvās teritorijas iedzīvotāju interešu aizskārumu.
Tiesa secināja, ka Ādažu pilsēta lielā mērā ir izvietojusies līdztekus autoceļam A1. Autoceļa tiešā tuvumā (pilsētas pusē) ir automazgātavas, degvielas uzpildes stacijas, lielveikali un spēļu zāle. Tiesa konstatēja, ka dzīvojamo ēku teritorijas un autoceļam piegulošo teritoriju atdala iela – Rīgas gatve. Tāpat tiesa konstatēja, ka daudzdzīvokļu dzīvojamo ēku un bērnu spēļu laukumu spēļu zāles tiešā tuvumā (100 metri) nav un spēļu zāles tiešā tuvumā nav izveidota gājēju pāreja, kas šķērsotu Rīgas gatvi. Vērtējot domes norādīto, ka Rīgas gatve ir viena no noslogotākajām ielām Ādažu centrā un tajā ir liela gājēju un autosatiksmes intensitāte, tiesa konstatēja, ka spēļu zāles tiešā tuvumā nav sabiedrībai nozīmīgu objektu un pati zāle atrodas salīdzinoši nomaļus no cilvēku bieži apmeklētām vietām. Savukārt ielu tīkls Ādažos nodrošina alternatīvu pārvietošanos uz pilsētā svarīgiem objektiem, nepārvietojoties tieši garām spēļu zālei. Tiesa secināja, ka tie objekti, kas atrodas spēļu zāles salīdzinošā tuvumā (piemēram, sabiedriskā transporta pietura, aptieka, zvērināta notāra birojs), atrodas 400 un vairāk metru attālumā. Šāds attālums, apgabaltiesas ieskatā, ir pietiekami liels, lai atzītu, ka personas konkrēto vietu apmeklē apzināti, nevis nokļūst tajā neviļus, meklējot vai apmeklējot citu objektu. Attiecībā uz domes norādīto, ka 500 metru attālumā no spēļu zāles atrodas izglītības iestādes, apgabaltiesa secināja, ka Ādažu ielu tīkla izvietojuma dēļ kājāmgājējam un automašīnai faktiski jāpārvar apmēram 900 metru attālums, lai nokļūtu spēļu zālē. Tāpēc izslēdzama iespēja, ka persona no kādas Ādažu izglītības iestādes varētu spēļu zālē nokļūt nejauši.

[14] Dome kasācijas sūdzībā norāda uz apgabaltiesas kļūdainiem secinājumiem, ka spēļu zāles tuvumā nav gājēju pārejas, jo 90 un 100 metru attālumā no spēļu zāles esot divas gājēju pārejas. Senāts piekrīt domei tiktāl, ka no lietotnes Google Maps patiesi ir konstatējams, ka spēļu zāles tuvumā atrodas divas gājēju pārejas, kas šķērso Rīgas gatvi. Tomēr dome kasācijas sūdzībā nav paskaidrojusi, kāpēc minētais ļautu nonākt pie atšķirīgiem secinājumiem par pārsūdzētā lēmuma tiesiskumu, tostarp ietekmētu tiesas secināto, ka spēļu zāle atrodas salīdzinoši nomaļus no iedzīvotāju bieži apmeklētām vietām. Pats par sevi apstāklis, ka satiksme un gājēju pārvietošanās tiek organizēta ar gājēju pārejām (kas turklāt neved tieši uz spēļu zāli, jo spēļu zāle nav izvietota pie ceļa, bet ceļa malā stāvlaukuma nostūrī), nenorāda uz tādiem apstākļiem, kuros spēļu zāles novietojums provocētu personas doties to aplūkot. Vienīgie kasācijas sūdzības iebildumi par apgabaltiesas secinājumiem saistībā ar spēļu zāles novietojuma ietekmi ir tie, ka spēļu zāles tuvumā (150 metru attālumā) atrodas privātmāja, bet pāri ceļam (aptuveni 400 metru attālumā) daudzdzīvokļu dzīvojamās mājas. Tomēr, kā jau tiesa spriedumā akcentēja, 400 metru attālums kopumā vērtējams kā pietiekami liels, lai atzītu, ka personas konkrēto vietu apmeklē apzināti, nevis nokļūst tajā neviļus, meklējot vai apmeklējot citu objektu. Arī vienas privātmājas atrašanās spēļu zāles tuvumā nenorāda uz tādiem izņēmuma apstākļiem, kuros teritorijā, kurā konkrētā veida komercdarbību pati pašvaldība kopumā ir atļāvusi, azartspēļu organizēšana būtu ierobežojama.
Saistībā ar minēto Senāts paskaidro: ņemot vērā pilsētas kā apdzīvotas vietas specifiku un plānojumu, ir iespējams, ka it visur samērā netālu atradīsies skolas, veikali, pasts, banka vai kāda cita iestāde, kas attiecīgi rada gājēju plūsmu. Šādā kontekstā pašvaldības paustie apsvērumi par dažādu iestāžu atrašanos netālu no spēļu zāles vietas var tikt novērtēti kā pārlieku vispārīgi (Senāta 2020.gada 21.aprīļa rīcības sēdes lēmuma lietā Nr. SKA-145/2020, ECLI:LV:AT:2020:0421.A420271516.4.L, 7.punkts). Tāpēc azartspēļu organizēšanu ierobežojošā lēmuma pamatojumam, ja šī komercdarbība konkrētajā teritorijā kopumā ir pieļaujama atbilstoši teritorijas plānošanas dokumentiem un pašvaldības saistošajiem noteikumiem, ir jāietver tādus apsvērumus, kuru dēļ konkrētā vieta ir atšķirīga no citām vietām pilsētvidē (sal. Senāta 2010.gada 18.jūnija sprieduma lietā Nr. SKA‑289/2010, A42545506, 10.punkts, Senāta 2012.gada 25.jūnija sprieduma lietā Nr. SKA-185/2012, A42778909, 10.punkts). No apgabaltiesas izvērtējuma ir secināms, ka apgabaltiesa būtībā ir atzinusi par nepieļaujamu tādu pamatojumu, ar kādu varētu ierobežot azartspēļu organizēšanu jebkur pilsētā. Tas savukārt neatbilst Azartspēļu un izložu likuma 42.panta sestās daļas mērķim.

[15] Apkopojot minēto, Senāts atzīst, ka kasācijas sūdzības argumenti nav pamats apgabaltiesas sprieduma atcelšanai.

Rezolutīvā daļa 

Pamatojoties uz Administratīvā procesa likuma 348.panta pirmās daļas 1.punktu un 351.pantu, Senāts

nosprieda

atstāt negrozītu Administratīvās apgabaltiesas 2024.gada 3.aprīļa spriedumu, bet Ādažu novada pašvaldības domes kasācijas sūdzību noraidīt. 

Spriedums nav pārsūdzams.
1 no 1

1   no  1   Būtisks valsts un attiecīgās administratīvās teritorijas iedzīvotāju interešu aizskāruma  vērtējums azartspēļu organizēšanas atļaujas atcelšanas pamatojumā   1.   Vispārīgus apsvērumus par azartspēļu nelabvēlīgo ietekmi un to negatīvo vērtējumu  sabiedrībā ir izdarījis likumdevējs, tāpēc iedzīvotāju negatīvā attieksme pret azartspēlēm  kopumā nav pamats, lai ierobežotu azartspēļu organizēšanu atbilstoši Azartspēļu  un izložu  likuma 42.panta sestajai daļai.    2.   Paaugstināta sabiedriskās kārtības  apdraudējuma iespēja konkrētā vietā var radīt  azartspēļu organizēšanas un sabiedriskās kārtības interešu sadursmi . Tomēr   tādā gadījumā  lēmumam, ar kuru tiek ierobežota azartspēļu organizēšana, šī interešu sadursme būtu  pietiekami precīzi jāatklāj tieši saistībā ar konkrētajai vietai raksturīgajām īpatnībām.   3.   Ja azartspēļu organizēšana kā komercdarbība konkrētajā teritorijā kopumā ir pieļaujama  atbilstoši teritorijas plānošanas dokumentiem un pašvaldības saistošajiem noteikumiem,  azartspēļu  organizēšanu ierobežojošā lēmuma pamatojumam ir jāietver tādus apsvērumus,  kuru dēļ konkrētā vieta ir atšķirīga no citām vietām pilsētvidē.  Pamatojums, ar kādu varētu  ierobežot azartspēļu organizēšanu jebkur konkrētajā teritorijā, neatbilst Azartspēļu un izložu  likuma 42.panta sestās daļas mērķim.     Latvijas Republikas Senāt a   Administratīvo l ietu depa rtamenta    2026.gada 9 .jūlija   SPRIEDUMS   Lieta Nr.   A420170122,  SKA - 57/2026     ECLI:LV:AT:2026:0709.A420170122.11.S     Senāts šādā sastāvā:   senatore referente Laura Konošonoka, senator i Jānis Pleps un  Rudīte Vīduša     rakstveida procesā izskatīja administratīvo lietu, kas ierosināta, pamatojoties uz  SIA   „ALFOR” pieteikumu par  Ādažu novada pašvaldības domes 2022.gada 23.februāra  lēmuma Nr.   85 atcelšanu ,   sakarā ar  Ādažu novada   pašvaldības   domes  kasācijas sūdzību par  Administratīvās  apgabaltiesas 2024.gada  3 .aprīļa   spriedumu.     Aprakstošā daļa     [1]   Pieteicējai   –   SIA „ALFOR”   –   200 7 .gad a 28.augustā   tika izsniegta atļauja  organizēt azartspēles   [ Adrese A ] .   Ādažu novada  pašvaldības  dome 2022.gada 23.februārī pieņēma lēmumu Nr.   85 „Par  Ādažu novada domes 2007.gada 28.augusta lēmuma (Nr.   9 ,   5.5. § ), ar kuru izsniegta atļauja  organizēt azartspēles   [ Adrese A ] , atcelšanu” (turpmāk  –   pārsūdzētais lēmums). Ar šo  lēmumu, pamatojoties uz Azartspēļu un izložu likuma 42.panta sesto daļu, pieteicēja i  iepriekš izsniegtā   atļauja  azartspēļu organizēšana i   tika atcelta, jo dome atzina, ka azartspēļu  organizēšana konkrētajā vietā rada būtisku   iedzīvotāju interešu aizskārumu.   Pieteicēja šim lēmumam nepiekrita un vērsās tiesā.  

